আওয়ামী লীগ নেতার অফিসেই গণধর্ষণ করা হয় সেই গৃহবধূকে
প্রকাশ : ১১ সেপ্টেম্বর ২০১৯, ১৮:০৬
সম্প্রতি থানায় ডেকে ধর্ষকের সঙ্গে বিয়ে দেয়ার বিষয়টি নিয়ে দেশজুড়ে সমালোচনা সৃষ্টি হয়েছে। এরমধ্যে বেরিয়ে আসছে আরো নতুন তথ্য। ওই গৃহবধূকে স্থানীয় এক আওয়ামী লীগ নেতার অফিসে চারদিন আটকে রেখে গণধর্ষণ করা হয়। এ ঘটনায় জড়িত আওয়ামী লীগ নেতা শরিফুল ইসলাম ঘন্টুকে (৩৫) গ্রেপ্তার করেছে পুলিশ।
বুধবার দুপুর সাড়ে ১২টার দিকে পাবনা সদর উপজেলার টেবুনিয়া খাদ্যগুদাম এলাকা থেকে তাকে গ্রেপ্তার করা হয়। ঘন্টু দাপুনিয়া ইউনিয়ন আওয়ামী লীগের যুগ্ম সাধারণ সম্পাদক। তার অফিসেই ওই গৃহবধূকে চারদিন আটকে রেখে গণধর্ষণ করা হয়েছিল বলে জানিয়েছে পুলিশ।
পাবনা সদর সার্কেলের অতিরিক্ত পুলিশ সুপার ইবনে মিজান বলেন, সদর উপজেলার টেবুনিয়া খাদ্যগুদামের পেছনে আওয়ামী লীগ নেতা ঘন্টুর অফিস। ওই অফিসে গৃহবধূকে চারদিন আটকে রেখে গণধর্ষণ করা হয়েছিল বলে জানতে পেরেছে পুলিশ। বিষয়টি নিশ্চিত হয়ে বুধবার দুপুরে আওয়ামী লীগ নেতা ঘন্টুকে গ্রেপ্তার করা হয়।
স্থানীয় সূত্রে জানা যায়, সদর উপজেলার দাপুনিয়া ইউনিয়নের সাহাপুর যশোদল গ্রামে স্বামী ও তিন সন্তান নিয়ে বসবাস করে আসছিলেন ওই গৃহবধূ। ২৯ আগস্ট রাতে একই গ্রামের আকবর আলীর ছেলে রাসেল আহমেদ চার সহযোগীকে নিয়ে ওই গৃহবধূকে অপহরণ করে।। পরে সদর উপজেলার টেবুনিয়া খাদ্যগুদামের পেছনে আওয়ামী লীগ নেতা ঘন্টুর অফিসে চারদিন আটকে রেখে ওই গৃহবধূকে পালাক্রমে ধর্ষণ করে পাঁচজন।
এ বিষয়ে আদালত বলেছেন, আজ টিভিতে দেখলাম মূল অভিযুক্ত ব্যক্তি গ্রেপ্তার হয়েছেন। ওসিকেও শোকজ করা হয়েছে। আমরা বিষয়টি পর্যবেক্ষণ করছি।